MT Il-Ġurnal Uffiċjali tal-Unjoni Ewropea C 29/27

Pubblikazzjoni ta' applikazzjoni skont l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel

2011/C 29/10

Din il-pubblikazzjoni tikkonferixxi d-dritt għal oġġezzjoni għall-applikazzjoni skont l-Artikolu 7 tar-Regolament tal-Kunsill (KE) Nru 510/2006 (1). Id-dikjarazzjonijiet ta' oġġezzjoni għandhom jaslu l-Kummissjoni fi żmien sitt xhur mid-data ta' din il-pubblikazzjoni.

DOKUMENT UNIKU

REGOLAMENT TAL-KUNSILL (KE) Nru 510/2006

“CARCIOFO BRINDISINO”

Nru tal-KE: IT-PGI-0005-0798-17.02.2010

IĠP ( X ) DPO ( )

1. Isem:

“Carciofo Brindisino”

2. Stat Membru jew Pajjiż Terz:

L-Italja

3. Deskrizzjoni tal-prodott agrikolu jew tal-oġġett tal-ikel:

3.1. Tip ta' prodott:

Klassi 1.6. Frott, ħaxix u ċereali, friski jew ipproċessati

3.2. Deskrizzjoni tal-prodott li għalih japplika l-isem f'(1):

“Carciofo Brindisino” IĠP jirreferi għall-qaqoċċ frisk tal-ispeċi Cynara cardunculus, sottospeċi Scolymus (L.), li jagħmel parti mill-ekotip tal-“Carciofo Brindisino”.

Meta jinħareġ għall-konsum, il-“Carciofo Brindisino” protett għandu jkollu l-karatteristiċi li ġejjin:

— blanzuni ċilindriċi, moderatament densi, għoljin minn tal-inqas 8 cm u b'dijametru ta' 6 cm, bil-weraq ta' barra ħodor bi sfumatura vjola, tarf/ponta tond u lixx jew kemxejn bis-snien (bħas-serrieq), bla xewk jew xi kultant b'xewk żgħir; il-weraq ta' ġewwa huma ta' kulur abjad ħadrani b'kemxejn sfumatura fil-vjola, u b'zokk irqiq jew ta' daqs medju, ta' mhux aktar minn 10 cm fit-tul;

— il-blanzuni għandhom ikunu sħaħ, jidhru friski, neqsin min kull sinjal ta' nixfa, b'saħħithom (mingħajr l-ebda ħsara kkawżata minn parassiti), nodfa u mingħajr xi riħa u/jew togħma stramba;

— il-blanzuni għandhom ikunu torja u b'togħma tajba, filwaqt li l-bażi tal-weraq u l-qalba tal-qaqoċċa għandha tkun imlaħħma, tarija u bnina, b'kontenut medju ta' 5 g fibra għal kull 100 g ta' pjanta li tista' tittiekel.

3.3. Materja prima (għall-prodotti pproċessati biss):

—

3.4. Għalf (għall-prodotti li ġejjin mill-annimali biss):

—

3.5. Stadji speċifiċi fil-produzzjoni li għandhom iseħħu fiż-żona ġeografika identifikata:

L-istadji kollha fil-produzzjoni tal-“Carciofo Brindisino” għandhom isiru fiż-żona ta' produzzjoni ddefinita fil-punt 4 hawn taħt. Il-qtugħ għandu jsir bl-idejn, iz-zokk ma għandux jinqata' itwal minn 10 ċmu jekk hu possibbli bil-preżenza ta' xi werqa jew tnejn. Peress li l-“Carciofo Brindisino” huwa daqshekk delikat, għandu jinqata' b'attenzjoni biex tiġi evitata kull ħsara mekkanika.

3.6. Regoli speċifiċi dwar it-tqattigħ, it-tħakkik, l-ippakkjar, eċċ.:

Il-“Carciofo Brindisino” irid jiġi ppreparat u ppakkjat fiż-żona msemmija fil-punt 4, sabiex tiġi evitata ħsara u/jew telf ta' kwalità li jirriżultaw mill-qaqoċċ jiġi ttrasportat sfuż. Huwa prodott li jitbiel malajr u li mhux tajjeb biex jiflaħ għal ħafna mess bl-idejn u moviment. Fil-fatt, it-tnaqqis fil-kwalità, bħat-tibdil fil-kulur li jsir kannella u n-nixfa, isiru aktar evidenti aktar ma l-prodott jinħażen fit-tul; f'kull każ, għandu jiġi maħżun f'postijiet friski, koperti u b'ventilazzjoni tajba li mhumiex soġġetti għall-umdità.

Il-proċess ta' preparazzjoni u ppakkjar jinvolvi waħda jew iktar mill-operazzjonijiet li ġejjin, li għandhom isiru fiż-żona ta' produzzjoni minn persunal bi kwalifiki speċjali.

— it-tneħħija taz-zokk: il-qtugħ ta' parti miz-zokk jew taz-zokk kollu. Il-parti fibruża ta' barra tista' titneħħa ukoll mill-parti taz-zokk li jkun fadal;

— it-tirqim: il-qtugħ tal-ponta tal-weraq tal-qaqoċċ;

— it-tneħħija tal-weraq ta' barra: it-tneħħija tal-weraq l-aktar fibrużi mill-blanzuni sabiex jiġi żgurat li l-prodott ikun jista' jintuża immedjatament;

— l-ippakkjar.

Il-prodott għandu jitqiegħed fis-suq, frisk, f'reċipjenti b'kapaċità minima ta' qaqoċċa waħda u sa massimu ta' 25 (ħamsa u għoxrin) qaqoċċa. Ir-reċipjenti għandhom ikunu magħmula minn materjal li joriġina mill-pjanti, mill-kartun jew minn materjal riċiklabbli permess mil-leġiżlazzjoni fis-seħħ u magħluqa b'siġill li ma jistax jerġa' jintuża wara li jinfetaħ. Il-prodott ta' kull pakkett għandu jkun omoġenju bil-kuluri tipiċi tal-varjetà u b'weraq miġbura qrib xulxin.

3.7. Regoli speċifiċi dwar iit-tikkettar:

Il-pakketti użati meta l-prodott jinħareġ għall-konsum frisk għandhom ikunu mmarkati bil-logo tal-“Carciofo Brindisino” IĠP.

Jistgħu jintużaw ukoll il-verżjonijiet suwed u bojod u ħodor monokromiċi.

Il-pakketti għandu jkollhom tikketti li jinkludu l-informazzjoni li ġejja u kliem b'karattri stampati ta' daqs uniformi.

— “Indicazione Geografica Protetta” (jew “IGP”) (“Indikazzjoni Ġeografika Protetta” (jew “IĠP”)) “Carciofo Brindisino”;

— l-isem, l-isem tal-kumpanija u l-indirizz ta' min jippakkja jew tal-produttur;

— il-karatteristiċi kummerċjali pprovduti mil-leġiżlazzjoni fis-seħħ (kategorija, piż tal-pakkett, eċċ.)

— is-simbolu tal-Komunità.

Il-kliem kollu għandu jkun miġbur flimkien fl-istess qasam viżwali, muri b'mod ċar, jinqara sew u ma jistax jitħassar.

Iż-żieda ta' kwalunkwe deskrizzjoni li mhix espressament permessa u/jew kwalunkwe informazzjoni addizzjonali li għandha natura ta' tifħir jew li tista' tqarraq bil-konsumatur dwar in-natura u l-karatteristiċi tal-prodott mhijiex awtorizzata.

4. Definizzjoni fil-qosor taż-żona ġeografika:

Iż-żona ta' produzzjoni tal-“Carciofo Brindisino” IĠP tkopri ż-żona amministrattiva kollha tal-muniċipalitajiet li ġejjin: Brindisi, Cellino San Marco, Mesagne, San Donaci, San Pietro Vernotico, Torchiarolo, San Vito dei Normanni u Carovigno.

5. Rabta maż-żona ġeografika:

5.1. Speċifiċità taż-żona ġeografika:

Fatturi ambjentali

Il-karatteristiċi tal-ħamrija taż-żona ta' produzzjoni tal-“Carciofo Brindisino” huma dawk tipiċi tal-ħamrija ramlija/tal-ġir ta' oriġini kostali, magħrufa aktar bħala tat-tufa. Din il-ħamrija għandha kontenut medju ta' nitroġenu, kwantitajiet żgħar ta' fosfru filwaqt li hija għolja fil-potassju, u għandha livelli medji ta' sustanza organika. Għandha pH newtrali jew subalkalin b'kapaċità tajba tal-ilma u tinsab l-aktar fuq art ċatta.

Din iż-żona hija partikolarment adattata għat-tkabbir tal-“Carciofo Brindisino”, minħabba l-karatteristiċi tal-klima Mediterranja bi xtiewi moderati u sjuf sħan u umidi. Dawn l-aspetti jirriżultaw minn avvenimenti atmosferiċi fil-Grigal tal-Mediterran, b'kundizzjonijiet klimatiċi influwenzati b'mod favorevoli ukoll mill-viċinanza benefika tal-Baħar Adrijatiku, li jagħmel ix-xtiewi partikolarment moderati u rari jkun hemm ħsara kkawżata mill-ġlata. It-temperatura medja hija madwar 9 °C fix-xhur kesħin u madwar 25,5 °C fix-xhur sħan. Varjazzjonijiet kbar ta' temperaturi rari jseħħu. L-inżul tax-xita hija frekwenti fil-ħarifa u fix-xitwa u l-kejl tax-xita huwa madwar 550 mm/fis-sena. Ir-rebbiegħa u s-sajf huma karatterizzati b'perjodi twal ta' nixfa.

Fatturi umani

Aspett ieħor tipiku taż-żona hu l-livell għoli ta' speċjalizzazzjoni miksub mill-produtturi lokali fit-teknika ta' tkabbir tal-“Carciofo Brindisino”, il-kwalità għolja ta' karatteristiċi organolettiċi li huma riżultat ta' teknika li dejjem tikber li ġiet rfinata matul iż-żmien b'rabta mill-qrib mal-art li fiha ġiet prodotta.

5.2. Speċifiċità tal-prodott:

Karatteristika speċifika tal-“Carciofo Brindisino” li hi partikolarment importanti, hija l-fatt li l-produzzjonijiet ta' dan il-prodott huma pjuttost bikrin, li jfisser li saħansitra f'Ottubru għandu mnejn ikun diġà fis-suq.

Barra minn hekk, il-“Carciofo Brindisino” jintgħaraf mill-blanzuni tiegħu partikolarment torja u b'togħma tajba, mill-bażi speċjalment densa, imlaħħma u ratba tal-weraq u mill-qlub mlaħħma u bnini tiegħu. Dawn il-karatteristiċi, li huma r-riżultat tal-kontenut baxx ta' fibra fil-prodott, jagħmlu l-“Carciofo Brindisino” partikolarment adattat għal firxa wiesgħa ta' użi fit-tisjir. It-togħma moderata tiegħu tfisser li hu apprezzat ukoll bħala ikel li jittiekel nej.

5.3. Rabta każwali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħra tal-prodott (għall-IĠP):

Il-“Carciofo Brindisino” huwa prodott b'rabta qawwija maż-żona ta' produzzjoni tiegħu, li minnha ħa l-karatteristiċi speċifiċi tiegħu, li ġejjin kemm mill-ħamrija u mill-klima kif ukoll minn fatturi umani.

Il-klima partikolarment favorevoli, flimkien mal-influwenza benefika tal-Baħar Adrijatiku, joffru xtiewi moderati li jippermettu produzzjoni bikrija.

Il-kompożizzjoni speċifika tal-ħamrija, ramlija/tal-ġir b'oriġini kostali li hi rikka fil-potassju, flimkien mal-karatteristiċi tal-ekotip użat, jirriżultaw fi blanzuni torja u b'togħma tajba. Dawn il-kwalitajiet li huma dovuti wkoll għall-livell baxx ta' fibra. Is-sejbiet tat-testijiet sensorji li saru bl-użu tal-metodu tal-“panel test” fl-Istitut tar-Riċerka Nazzjonali għall-Produzzjoni tax-Xjenzi tal-Ikel (National Research Centre's Institute for Sciences of Food Production) f'Bari, jaffermaw dawn il-karatteristiċi speċifiċi organolettiċi tal-“Carciofo Brindisino”, meta mqabbla maż-żewġ varjanti l-oħra mkabbra fil-provinċja ta' Brindisi u ma' qaqoċċ tal-istess varjant imkabbra barra ż-żona ta' produzzjoni.

Is-sinjali ċara ta' rabta bejn dan il-wiċċ tar-raba' u ż-żona ta' produzzjoni tiegħu jidhru wkoll fl-għadd kbir ta' platti magħmula mill-qaqoċċ li jikkaratterizzaw il-kċina lokali u l-grad għoli ta' speċjalizzazzjoni tal-produtturi fiż-żona, li ntlaħaq bit-tekniki dejjem jikbru li jgħaddu minn ġenerazzjoni għall-oħra.

Fatturi Storiċi

Wieħed jista' jsib xhieda tar-reputazzjoni tal-“Carciofo Brindisino” li tmur lura sa nofs is-seklu tmintax. Fil-fatt, mill-1736 'il quddiem il-kotba tat-tisjir ta' numru ta' seminarji lokalizzati f'Apulia jagħmlu referenza għal platti bbażati fuq l-użu ta' din il-qaqoċċa.

Iż-żona mill-aktar adattata, fl-aħħar deċenni wasslet, għal żieda fiż-żona tal-wiċċ għall-kultivazzjoni tal-qaqoċċ, sal-punt li fil-preżent, madwar 20 % tal-produzzjoni Taljana tal-qaqoċċ hi fil-provinċja ta' Brindisi.

Ir-reputazzjoni eċċellenti tal-“Carciofo Brindisino” fil-preżent tintwera f'ħafna avvenimenti, l-ewwel fil-“Mostra del Carciofo Brindisino” (“il-Fiera tal-‘Carciofo Brindisino’ ”), li saret għall-ewwel darba fl-1970, u waqt ljieli gastronomiċi u konferenzi dedikati għal dan il-prodott. L-edizzjoni 2008 tal-fiera tal-inbid “Vinitaly” rat kokijiet professjonali jingħataw premjijiet għal kreazzjonijiet ta' tisjir speċifikament iċċentrati madwar il-“Carciofo Brindisino”.

Referenza għall-pubblikazzjoni tal-ispeċifikazzjoni:

Il-Ministeru nieda l-proċedura nazzjonali ta' oġġezzjoni mal-pubblikazzjoni tal-proposta għar-rikonoxximent tal-“Carciofo Brindisino” IĠP fil-Gazzetta Uffiċjali tar-Repubblika Taljana Nru 251 tat-28 ta' Ottubru 2009.

It-test sħiħ tal-ispeċifikazzjoni tal-prodott huwa disponibbli:

— fuq is-sit elettroniku li ġej http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg jew

— billi wieħed jidħol direttament fil-paġna ewlenija tas-sit tal-Ministeru (http://www.politicheagricole.it) u jikklikkja fuq “Prodotti di Qualità” (fuq ix-xellug tal-iskrin) u mbagħad fuq “Disciplinari di Produzione all’esame dell’UE [regolamento (CE) n. 510/2006]”.

(1) ĠU L 93, 31.3.2006, p. 12.